Vísindamennirnir þrír sem tilkynntu ítalska skurðlækninn Paolo Macchiarinis til stjórnenda Karólínska sjúkrahússins, vegna plastbarkaígræðslna hans og lentu sjálfir í vandræðum vegna þess, hafa kært málsmeðferð sænska ríkisins til Mannréttindadómstóls Evrópu. Þeir segja að meðferð málsins hafi komið niður á starfsferli þeirra og þeir hafi ekki fengið tækifæri til að verja sig.
Þrír vísindamenn, sem sjálfir tóku þátt í rannsókninni, tilkynntu Macchiarini til stjórnenda sjúkrahússins og sögðu hann hafa átt við niðurstöður rannsóknanna.
Síðan þá hafa tveir sjúklinganna látist, þeirra á meðal Erítreumanninum Ande-Mariam Beyene sem lést 2014. Hann var búsettur á Íslandi.
Í innri rannsókn Karólínska sjúkrahússins, sem gerð var í kjölfarið, var komist að þeirri niðurstöðu að sjö vísindamenn hefðu gerst sekir um vísindalegt misferli í málinu. Þeirra á meðal voru Macchiarini, vísindamennirnir þrír og Tómas Guðbjartsson læknir á Landspítalanum.
Vísindamennirnir, sem leitað hafa til Mannréttindadómstólsins, segja að ákvörðunin um áminningu hafi komið niður á starfsferli þeirra og þeir hafi ekki fengið tækifæri til að skjóta málinu til dómstóla í Svíþjóð. Lögmaður þeirra segir réttinn til að áfrýja stjórnvaldsákvörðunum til dómstóla eina af grunnstoðum réttarríkisins.
Macchiarini á yfir höfði sér ákæru í Svíþjóð fyrir grófa vanrækslu í málunum þremur. Réttarhöld hefjast á næsta ári.
Vísindamennirnir þrír sem tilkynntu ítalska skurðlækninn Paolo Macchiarinis til stjórnenda Karólínska sjúkrahússins, vegna plastbarkaígræðslna hans, og lentu sjálfir í vandræðum vegna þeirra, hafa kært meðferð sænska ríkisins til Mannréttindadómstóls Evrópu.